คลังย้ำลุยซื้อดาวเทียมไทยคมคืน
กรณ์ยืนยันรัฐเดินหน้าซื้อธุรกิจดาเทียมไทยคมคืน ชี้เทมาเซกเป็นผู้ถือหุ้นที่ดี แต่ปัญหาเกิดจากกลุ่มอำนาจเดิมเข้าแทรกแซงสร้างปัญหาความมั่นคง
15 มิ.ย. 2553

กรณ์ยืนยันรัฐเดินหน้าซื้อธุรกิจดาเทียมไทยคมคืน ชี้เทมาเซกเป็นผู้ถือหุ้นที่ดี แต่ปัญหาเกิดจากกลุ่มอำนาจเดิมเข้าแทรกแซงสร้างปัญหาความมั่นคง
นายกรณ์ จาติกวณิช รมว.คลัง กล่าวว่า นายอภิสิทธิ์ เวชชาชีวะ นายกรัฐมนตรี ได้มอบหมายให้กระทรวงการคลังหาวิธีการซื้อดาวเทียมไทยคมคืนจากผู้ถือหุ้นเทมาเซก ของประเทศสิงค์โปร์ ซึ่งวิธีการรูปแบบอยู่ระหว่างการพิจารณา และที่ผ่านมาได้หารือเรื่องนี้กับเทมาเซกเบื้องต้นแล้ว แต่ยังไม่ลงลึกในรายละเอียด ส่วนวิธีการจะซื้อโดยให้รัฐวิสาหกิจไปซื้อ หรือ ให้คนไทยเข้าไปซื้อหุ้นโดยตรงก็ถือว่า เป็นของคนไทยทุกคนอยู่แล้ว
นายกรณ์ กล่าวว่า บริษัทไทยคม ประกอบธุรกิจ 2 รูปแบบ คือ ธุรกิจดาวเทียม และ ธุรกิจคมนาคมในประเทศกัมพูชา และเวียดนาม ซึ่งในส่วนของธุรกิจคมนาคมรัฐบาลไม่ได้มีความสนใจ ดังนั้นการซื้อคืนก็จะซื้อแต่ธุรกิจดาวเทียมเท่านั้น
"คลังยังไม่อยากพูดเรื่องนี้มาก เพราะยิ่งพูดราคาหุ้นของบริษัทไทยคมก็ยิ่งขึ้น มีผลต่อความยากลำบากในการซื้อดาวเทียมไทยคมคืนกลับมาเป็นของคนไทย เพราะต้นทุนจะสูงขึ้น ดังนั้นหากคนไทยต้องการเห็นดาวเทียมไทยคมเป็นของคนไทย ก็ขอให้ปล่อยคลังได้ทำหน้าที่ในเรื่องนี้ ส่วนกำหนดเวลาจะซื้อคืนได้เมื่อไร ขึ้นอยู่กับทางเทมาเซกจะตัดสินใจขายคืนให้เราเมื่อไร" นายกรณ์ กล่าว
นายกรณ์ กล่าวว่า การขายดาวเทียมไทยคมของผู้ถือหุ้นเดิมคือ พ.ต.ท.ทักษิณ ชินวัตร อดีตนายกรัฐมนตรี ให้กับเทมาเซกของประเทศสิงคโปร์ ในปี 2549 ได้สร้างความผิดหวังให้กับคนไทยอย่างมาก โดยเฉพาะเรื่องของความมั่นคง อย่างไรก็ตามต้องยอมรับว่าสิงค์โปร์เป็นผู้ถือหุ้นที่ดีไม่ได้สร้างความลำบากใจเรื่องความมั่นคงให้กับประเทศไทย แต่ปัญหาที่ผ่านมาเป็นเพราะกลุ่มอำนาจเดิมที่ไม่ได้รับความร่วมมือจากเทมาเซกประเทศสิงคโปร์ ใช้ความสัมพันธ์เครือข่ายที่มีอยู่ในบริษัททั้งที่ไม่ได้ถือหุ้นอยู่แล้ว สร้างปัญหาเรื่องความมั่นคงในช่วงที่ผ่านมา
"ผมเคยพูดตั้งแต่ปี 2549 ว่า การถือหุ้นของบริษัทไทยคมของประเทศสิงคโปร์ จะสร้างความลำบากใจเรื่องความมั่นคงน้อยกว่าที่คุณทักษิณถืออยู่ และเหตุการณ์ที่ผ่านมาก็ชี้ให้เห็นว่าเป็นเช่นนั้น" นายกรณ์ กล่าว